《武宗》
宋代·孔平仲

武宗惟雄俊，有臣委用专。德裕才略大，感恩罄所宣。

是时岩廊上，六合气可吞。论兵决胜负，万里在目前。

一平回鹘凶，再洗上党昏。杨弁不知时，乃敢盗太原。

岂信明光甲，遣人斩其元。廷谋昧知几，唯有君相然。

成立三大功，慷慨在一言。风霆运不测，日月朗高悬。

李唐势已去，至此岌复缠。外内已息兵，崇卑定乾坤。

遂令河北师，弭耳如孤豚。事书史册上，读之快心魂。

千载若信宿，凛凛风烈存。世人多说剑，不见斫伐痕。

玩弄反自伤，何用饰玙璠。迂哉贾生饵，果尔房琯奔。

施为贵寔效，讵主衒空文。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。